projecte-aina/catalan_government_crawling huggingface dataset:
El turisme provinent de Suècia té més a prop l'oferta especialitzada en turisme cultural i enogastronòmic catalana.
L'operador suec Beuniq.se comença a operar amb un nou programa a Catalunya amb diferents visites culturals i enoturístiques al Penedès, Terres de l'Ebre, Costa Daurada i Barcelona.
Després de mesos de negociacions, la companyia Icelandair ha comprat la totalitat de les participacions de Wow Air.
Tot i així, la companyia no preveu fer cap canvi en el nom de Wow Air i per ara mantindrà les dues marques.
Wow Air connecta Reykjavíc i Barcelona amb 4 vols setmanals, a més de les connexions que ofereixen Nowergian i Vueling.
La mateixa companyia també connecta la capital islandesa amb Alacant, Tenerife i Gran Canària.
D'altra banda, Icelandair continua operant la ruta entre Reykjavíc i Madrid.
Davallada de les reserves dels viatges d'hivern
Tot i que el 46% dels suecs tenen previst viatjar a l'estranger durant els mesos d'hivern, les reserves d'aquesta temporada han caigut un 14,5%.
D'altra banda, al mercat noruec, els viatges han baixat un 12%.
Les principals destinacions dels dos països són les illes Canàries i Tailàndia i han crescut notablement els viatges a Sud-àfrica (+65%), Vietnam, les illes Maurici i Gambia. (font: travelnews.se) Pel que fa a productes, el sol i platja perd posicions davant dels viatges de llarga distància especialitzats en senderisme, creuers i safaris.
Per a aquelles empreses turístiques catalanes que treballen el segment del turisme familiar o esportiu, el mercat italià és de gran interès.
No només perquè es tracta del cinquè mercat emissor de turisme per a Catalunya, sinó perquè la demanda d'aquests dos segments a Itàlia és una tendència a l'alça.
Segons les previsions elaborades per GlobalData, es preveu un augment del turisme familiar equivalent al 25% entre el 2017 i el 2022, amb un ritme anual del 4,6%, passant de 300 milions de viatges el 2017 a 376 milions el 2022.
En general, seran viatges multigeneracionals, amb necessitats diverses i molt específiques.
L'estudi descriu un segment caracteritzat per exigències cada vegada més precises i diversificades, que ha de tenir en compte preferències de diferents grups d'edat, anant més enllà del tradicional sol i platja a favor del turisme cultural i actiu, sempre incloent la possibilitat d'activitats pels més petits.
Pel que fa al turisme esportiu, segons les dades presentades per Confindustria i Federturismo Csain amb motiu de la fira WST (World Sport Tourism), hi ha 11 milions de persones que viatgen moguts per motivacions lligades a l'esport.
A més a més, aquest tipus d'activitat genera una despesa total de 9.000 milions d'euros i 60 milions de pernoctacions.
Es tracta d'un segment que també contribueix a la desestacionalització, amb una facturació total a Itàlia de 25.000 milions d'euros.
Segons el president del CSAIn, Luigi Fortuna, "el turisme esportiu, en la seva dimensió nacional i internacional, mobilitza anualment prop de 500.000 persones que participen en activitats esportives, culturals i d'oci".
Itàlia descobreix les vacances a l'aire lliure: boom de reserves als càmpings
El càmping és un allotjament a l'alça entre el públic del mercat italià.
L'estiu 2018 s'ha tancat amb un augment del 66% en les reserves de càmpings respecte a l'estiu de l'any passat.
La dada prové d'un estudi de Pitchup.com, una plataforma de reserves de càmpings present a 50 països.
Segons les dades facilitades per l'estudi, el 55% de les reserves correspon al perfil de dones de més de 35 anys.
Un dels requisits més demanats al moment de l'elecció de l'establiment és l'admissió de mascotes.
Catalunya presenta excel·lents qualitats i condicions perquè sigui percebuda com una destinació vacacional idònia per les famílies.
Amb una de les taxes de natalitat més altes d'Europa, França presenta un gran potencial quant al turisme familiar.
És per això que, per tal que les empreses catalanes puguin orientar el seu negoci al mercat francès, és important que tinguin en compte el calendari de vacances escolars de França.
Fer-ho així, ajudarà els professionals catalans a l'hora de dissenyar les campanyes de promoció, fixar els preus i planificar ofertes específiques dirigides a aquest segment.
Els francesos acostumen a venir a Catalunya principalment durant la temporada d'estiu i també durant les vacances de primavera.
A França, les vacances escolars tenen lloc en diferents dates segons la regió.
El mapa escolar divideix el territori francès en tres grans zones i a cada una d'elles els pertoquen les vacances en períodes diferents.
Podeu trobar totes les informacions relatives al calendari escolar francès en el web del govern francès.
Vueling incrementarà la capaçitat entre França i Barcelona el 2019
La majoria de turistes francesos que viatgen a Catalunya ho fan per carretera.
Segons dades d'Idescat, l'any 2017 un 73% dels francesos que van viatjar a Catalunya, va utilitzar el cotxe com a mitjà de transport i un 23% va decidir agafar l'avió per desplaçar-se.
Visitants esreabfers amb destinació principal a Catalunya.
Per via d'acces, país de residencia i any.
Vueling és la companyia que ofereix més connexions entre França i Catalunya i actualment enllaça Barcelona amb 12 ciutats franceses: París, Bastia (Còrcega), Brest, Burdeus, Lille, Lyon, Marsella, Montpellier-Méditerranée, Nantes, Niça, Rennes i Toulouse.
Vueling va anunciar el passat mes de novembre que França és un dels seus mercats internacionals prioritaris, juntament amb Itàlia per a aquest 2019 i té previst augmentar la seva capaçitat entre Barcelona i França un 6%.
A més, a partir del 30 de març, està previst que augmenti la freqüència de vols entre Barcelona i les ciutats franceses de Bordeus (+2 freqüències setmanals) i Nantes (+1 freqüència setmanal), arribant a oferir una freqüència de 2 vols diaris a/des de Barcelona.
Altres companyies amb forta presència entre la nostra destinació i França són Easyjet i Air France, que ocupen el segon i el tercer lloc respectivament quant a nombre de connexions.
La plataforma online Booking.com ha identificat fins a vuit tendències del mercat alemany de cara a l'any 2019.
Segons l'informe presentat, gairebé un 49% del alemanys està interessat en realitzar un intercanvi cultural durant les vacances i per a un 58%, el més important és viure noves experiències.
A l'informe també es destaca l'interès dels enquestats per la sostenibilitat i la recuperació del mediambient: un 78% es mostra disposat a lluitar contra el canvi climàtic també durant el seu període vacances.
En l'àmbit de les noves tecnologies, les aplicacions més descarregades són aquelles que ofereixen serveis com el seguiment en temps real de l'equipatge o la planificació del viatge.
Aquesta tendència va molt lligada a l'actual demanda de rebre informació personalitzada.
La meitat dels alemanys de més de 65 anys utilitza internet
Les últimes dades procedents d'Alemanya apunten que un 50% dels alemanys de més de 65 anys utilitza internet.
Concretament, un 91% va rebre la mateixa quantitat de mails que usuaris més joves, encara que només un 21% va utilitzar les xarxes socials.
En l'àmbit turístic, un 64% va utilitzar internet per buscar informació i serveis pel viatge.
De fet, el número de persones de més de 65 anys que utilitza internet a Alemanya ha passat de 5,8 milions el 1990 a 17,7 milions el 2017.
A més, cal tenir en compte que al mercat alemany el segment de més de 65 anys és cada vegada més important: el turisme sènior representarà l'any 2030 un 26% de la societat alemanya.
La campanya de promoció turística més innovadora realitzada mai per una destinació ja està en marxa a Nova York i l'Agència Catalana de Turisme (ACT) va presentar-la davant una trentena de mitjans i professionals del sector turístic nord-americà.
"Legends of Catalonia" gira al voltant d'un videojoc de realitat virtual protagonitzat per Carles Puyol, Edurne Pasaban i els germans Roca, i que transcorre en indrets emblemàtics de Catalunya, com ara l'amfiteatre romà de Tarragona, la Seu Vella de Lleida, la muntanya de Montserrat, el Cadaqués dalinià i Barcelona.
A més a més, la campanya es complementa amb una bateria d'accions enfocades específicament al mercat estatunidenc: insercions de publicitat a mitjans com New York Times, Wall Street Journal i The New Yorker; un anunci publicitari a les mítiques pantalles de Times Square; dos murals d'art urbà; una aplicació de realitat augmentada que permet a l'usuari creuar una porta i visitar els escenaris del joc; una acció de publicitat segmentada per geolocalització per adreçar els usuaris als murals urbans; i la creació del web legendsofcatalonia.com.
L'ACT ha volgut aprofitar el caràcter innovador de l'acció per promocionar la destinació turística catalana als Estats Units, un dels mercats que més ha crescut en el darrers anys (621.000 visitants al 2015, 864.000 al 2016 i 1,1 milions al 2017) i un dels que més despesa genera (1.183 milions d'euros al 2015, 1.593 milions al 2016 i 2.110 milions al 2017).
La línia aèria canadenca Westjet ha anunciat una nova connexió entre Toronto i Barcelona, ampliant així la seva creixent presència a Europa.
Es tracta d'un vol trisetmanal directe des del 24 de maig fins el 21 d'octubre del 2019.
El president i CEO de la companyia, Ed Sims, ha destacat la importància d'aquesta nova connexió amb la capital catalana i ha explicat que és una nova oportunitat per als clients d'arreu del Canadà, tant d'oci com de negocis, que facilita la connexió amb "una ciutat dinàmica i important hub europeu de creuers".
Aquest nou vol, operat amb un Boeing 767-300 ER i amb capacitat per a 262 passatgers, compta amb cabines premium i economy.
L'horari dels vols té com a objectiu optimitzar la connectivitat amb itineraris provinents d'altres aeroports d'Ontario o l'est del Canada, per facilitar que els viatgers puguin fer escala a Toronto.
D'aquesta manera, es busca que puguin gaudir de la nova connexió passatgers d'arreu del país.
Diversos operadors al Benelux han augmentat la seva oferta de viatges a Catalunya com a resultat de viatges de familiarització i accions de promoció a la nostra destinació organitzades per l'Agència Catalana de Turisme (ACT), a través del seu Centre de Promoció Turística en aquest emissor.
L'operador belga especialitzat en turisme accessible WeTravel2 ha llançat recentment el seu nou catàleg ampliant la seva oferta de turisme accessible a Barcelona, Costa Daurada, Costa Brava i Costa Barcelona després d'assistir al fam trip de turisme accessible organitzat en el marc del workshop més important de l'any organitzat per l'ACT, el BUY Catalunya.
Pel que fa a les vacances actives, la NKBV (Federació Holandesa d'Esports de Muntanya) té previst incloure dues noves ofertes de producte actiu a Catalunya de cara a la temporada d'estiu 2019.
La primera, un recorregut de senderisme seguint la ruta GR11 als Pirineus i la segona, amb activitats d'escalada a Montserrat.
D'altra banda, l'operador holandès especialitzat en senderisme Stap Reizen ha comprat recentment Olivatravel.nl i ofereix noves rutes a peu a Catalunya després de participar també a la darrera edició del BUY Catalunya.
Així mateix, Govaka & Pasar ha inclòs una nova ruta de cicloturisme recreatiu i esportiu a la Costa Brava.
De cara a la propera temporada d'estiu, esperen augmentar de nou la seva oferta llançant un nou programa de ciclisme de carretera a la Costa Daurada després de conèixer la destinació en un viatge de familiarització organitzat per l'oficina de promoció turística de l'ACT a Benelux.
Finalment, el workshop MEET Catalunya també ha incentivat la comercialització de propostes de Catalunya.
L'operador Hoogstins Travel, especialitzat en viatges de negocis, ha ampliat la seva oferta després d'assistir a aquesta acció del Catalunya Convention Bureau de l'ACT oferint un nou programa que inclou productes i activitats d'incentius a Costa Barcelona.
Creixen les reserves online dels viatgers holandesos
Segons l'informe "Thuiswinkel Markt Monitor", més del 80% dels holandesos reserva les seves vacances per internet.
Durant el primer semestre de 2018, els holandesos han gastat 5,07 bilions d'euros en reserves de serveis turístics online com ara bitllets d'avió, allotjament, parquets turístics i assegurances de viatges, representant un increment de la despesa d'un 7% respecte el mateix període de l'any anterior.
Pel que fa a les reserves d'allotjament, segons dades d'Eurostat, l'holandès és un dels primers mercats europeus en volum de reserves online.
Aquestes reserves es fan principalment a través d'OTAs com ara Booking.com, Trivago i Expedia (38%), seguit d'operadors i agències de viatges online (16%) i el propi web de l'allotjament (11%).
En el marc de l'Any del Turisme Cultural, l'Agència Catalana de Turisme ha promocionat a les ciutats de Sidney, Melbourne i Brisbane l'oferta de turisme cultural de Catalunya.
Amb la celebració d'un workshop a cada una de les ciutats, l'ACT ha incentivat la creació de negoci generant reunions entre una desena d'empreses del sector turístic català i 173 operadors del mercat australià.
Els workshops no són les úniques accions que l'ACT ha organitzat per promocionar l'oferta catalana de turisme cultural a Austràlia.
Coincidint amb l'acció comercial, s'ha realitzat el SomCultura Tour, un dels esdeveniments més potents que formen part de l'Any del Turisme Cultural i que en aquesta edició s'ha realitzat en col·laboració amb el Patronat de Turisme Costa Brava Girona.
Durant l'acte s'han presentat les sis grans rutes de Catalunya davant d'operadors turístics, mitjans de comunicació i influenciadors australians.
Els assistents també han gaudit d'una exhibició a càrrec dels Castellers de Sidney i han vist el vídeo La Ruta de l'Atzar, peça que ha rebut nombrosos guardons internacionals, l'últim, al Millor film turístic del món, concedit pel CIFFT.
El punt final al SomCultura Tour l'ha posat el protagonista de la Ruta de l'Atzar, Steve Smyth, cantant australià que compta amb un ampli reconeixement al seu país.
Més de 70 reunions i nou presentacions han permès a l'Agència Catalana de Turisme seguir impulsant el turisme MICE a l'IBTM.
L'Agència Catalana de Turisme (ACT), a través del Catalunya Convention Bureau (CCB), ha promocionat l'oferta del turisme de reunions, esdeveniments, congressos i incentius a la fira internacional IBTM, que ha tingut lloc a finals de novembre a Barcelona i que ha acollit més de 3.000 expositors de 150 països i ha atret a més de 15.500 professionals.
Al llarg de les més de 70 reunions i 9 presentacions a professionals especialitzats en el turisme MICE, el CCB ha pogut detectar un gran interès dins del sector d'organitzar esdeveniments, incentius i congressos fora de Barcelona, tant a les zones costaneres com a l'interior, a un màxim d'una hora de distància de la Ciutat Comtal.
Durant les presentacions, els professionals han pogut conèixer les característiques de la nostra destinació, els espais disponibles per realitzar esdeveniments MICE i les competències en les que l'ACT els pot donar suport.
Entre les activitats d'incentius més demandades, destaquen les accions de team building, especialment les relacionades amb la gastronomia, els tours i l'aventura.
El perfil de les empreses interessades en aquest tipus de serveis inclou tant agències com corporatius i associatius.
A l'estand de Catalunya, han acompanyat el CCB 42 coexpositors, entre empreses i altres Convention Bureau de la destinació, incentivant així la comercialització d'aquest segment estratègic per a la desestacionalització i l'augment de la despesa turística per tot el territori català.
La fira IBTM és una de les cites més importants de l'any on el CCB ha promocionat Catalunya com a destinació del turisme de reunions, esdeveniments, congressos i incentius.
A Catalunya, durant 2019, aquest projecte europeu se centrarà en el Parc Natural del Delta de l'Ebre per treballar amb les prioritats de la Carta Europea de Turisme Sostenible.
Durant la trobada celebrada a Barcelona aquest 2018 es van tractar les polítiques de foment de l'ecoturisme a cada una de les regions participants.
En el cas de Catalunya, es posa l'accent en aquest Parc Natural com a exemple de l'hàbitat aquàtic més extens de Catalunya i amb una rica diversitat d'ambients.
Riu, mar, badies, platges, dunes, salobrars, bosc de ribera, llacunes costaneres, illes fluvials i ullals, juntament amb els arrossars...tots ells acullen una gran diversitat d'organismes (ocells, peixos, rèptils, amfibis, invertebrats...) adaptats als diferents hàbitats, on cal sumar una notable presència humana i una activitat econòmica que necessita d'una gestió equilibrada per a la seva conservació i ús turístic
Al setembre va tenir lloc la segona trobada de l'any a Hamburg, on es va conèixer la gestió turística del Hamburgisches Wattennmeer localitzat a l'illa de Neuwerk, un espai amb escassa presència humana – hi habiten 40 persones- però que la visiten anualment unes 120.000 persones.
De cara l'any vinent, es durà a terme un intercanvi entre tècnics de les diverses destinacions participants per conèixer de primera mà com s'estan gestionant els diferents espais i poder aprendre de les diferents gestions.
A Catalunya, l'intercanvi es farà amb els participants italians tant de la regió com de la universitat.
Molisse té aprovat un model per desenvolupar l'ecoturisme a la costa de l'Adriàtic que inclou inversions elevades en protecció i en desenvolupament d'infraestructures i incorpora un sistema de seguiment amb indicadors de sostenibilitat que pot aportar coneixement respecte a situacions que també es donen a Catalunya.
Des de Catalunya es donarà a conèixer com s'està implementant el Pla de foment del turisme de natura, incloent les polítiques de promoció que el nou pla de màrqueting desenvolupa.
Aquest intercanvi, previst pel proper mes de maig, tancarà el procés previst en el projecte com a coneixement i intercanvi de les millors pràctiques possibles.
La Direcció General de Turisme participa en el projecte Land Sea Interreg Europe juntament amb l'Agència d'Ecologia Urbana de Barcelona i les regions de Molisse (Itàlia), Varna (Bulgària) i Hamburg.
El projecte Land-Sea s'integra dins el programa europeu Interreg que ajuda els governs regionals i locals europeus a desenvolupar polítiques que generin un impacte sostenible per a les persones i els territoris, a través de la creació d'espais on compartir experiències.
En el cas de Catalunya, es posa l'accent en el Parc Natural del Delta de l'Ebre com a exemple de l'hàbitat aquàtic més extens de Catalunya i amb una rica diversitat d'ambients.
Vol posicionar Catalunya com una de les millors destinacions amb creixement sostenible i ajudar a fer un màrqueting més eficaç.
En el marc de la Jornada Anual Programes de Treball de l'Agència Catalana de Turisme (ACT), davant d'uns 400 professionals d'empreses i entitats del sector turístic, el director de l'ACT, David Font, ha presentat el nou Pla de màrqueting i els reptes que planteja pel que fa a la promoció turística del nostre territori.
El director de l'ACT ha assegurat que "aquest és un bon document, concretat de forma conjunta amb agents turístics, patronats de turisme i sector privat, que permetrà que l'ACT segueixi sent no només pionera sinó que també excel·leixi en la tasca diària de promoció del nostre país a nivell turístic".
El nou Pla presenta una vintena d'iniciatives que s'han de posar en marxa, orientades a resultats.
També es tracta d'augmentar el reconeixement de la marca Catalunya així com consolidar la nostra destinació turística com una de les tres primeres de la Mediterrània tot aplicant una estratègia de creixement responsable i sostenible.
Aquest instrument, treballat amb el sector turístic i els patronats de Turisme, es presentarà arreu del territori en els propers mesos.
Finançats amb els ingressos de l'Impost Turístic, els Plans de Foment volen millorar la competitivitat de les nostres destinacions turístiques.
Els Plans de foment territorial del turisme atorgats serviran per crear, rehabilitar i millorar infraestructures turístiques; recuperar o crear itineraris turístics; renovar senyalització turística existent o crear-ne de nova; adequar i millorar espais turístics; i crear productes turístics innovadors que generin un model turístic competitiu, sostenible i de qualitat, entre d'altres.
Des de 2014 –any en què es van posar en marxa els plans- i fins el 2018, la Direcció General de Turisme haurà subvencionat 89 projectes amb un import total de més de 27 milions d'euros.
Aquests ajuts han propiciat que es posin en marxa projectes per valor de més de 77,5 milions d'euros.
Els Plans de foment territorial del turisme són possibles gràcies al Fons per al Foment del Turisme, que es nodreix de l'Impost sobre Estades en Establiments Turístics (IEET).
En exercicis anteriors, la Generalitat cedia el 30% d'aquest impost als municipis, però des de 2017 aquest percentatge s'ha incrementat fins el 50%.
Aquesta nova distribució ha afeblit la capacitat d'inversió del Govern per a polítiques com els plans de foment, que contribueixen a millorar el model turístic de Catalunya.
Aquesta línia d'ajuts va en sintonia amb el que proposa el Pla Estratègic de Turisme de Catalunya: apostar per un model turístic competitiu, sostenible i de qualitat a partir de l'equilibri territorial, la diversificació de l'oferta, l'orientació a la demanda, la desestacionalització i la innovació de producte, per fer del turisme una activitat generadora de riquesa i d'ocupació al servei de la ciutadania.
En total, són 16 els projectes seleccionats que mobilitzaran una inversió total de 13,6 milions d'euros:
Enguany, s'han seleccionat 16 projectes d'arreu del territori que mobilitzaran una inversió total de 13,6 milions d'euros.
CVC, l'operador més gran d'Amèrica Llatina, ha anunciat la compra de la totalitat d'Esferatur Passagens e Turismo per un valor aproximat de 50 milions d'euros.
El consolidador Esferatur opera en el mercat brasiler des de fa 26 anys i es dedica a intermediar en la venda de tiquets aeris a les agencies de viatges.
CVC ha anunciat també l'adquisió de part del capital de tres agències de turisme argentines: Turismo Biblos, Avantrip.com i Ola Transatlántic.
L'operador ha aprofitat la debilitat del peso argentí per ampliar la seva àrea de negoci en el país veí i ha comprat aquestes tres marques per un valor total de 17 milions d'euros.
Amb aquest nou moviment, el grup CVC continua la seva estratègia de créixer mitjançant l'adquisició de marques turístiques estratègiques pel seu negoci.
L'Agència Catalana de Turisme (ACT), a través del Catalunya Convention Bureau i la seva oficina a Moscou, ha organitzat una acció comercial que ha tingut lloc del 15 al 19 d'octubre a la capital russa.
L'objectiu ha estat donar a conèixer l'oferta de turisme de reunions i esdeveniments de Catalunya entre els professionals del segment en aquest mercat.
Amb aquesta acció, l'ACT ha facilitat que cinc empreses catalanes (La Roca Village, Hotel Barcelona Princess, Sol Vip Travel, Blai Limousines i Le Meridien Ra Beach Hotel & Spa) hagin pogut mantenir reunions comercials amb una desena d'empreses russes especialitzades en aquest segment turístic en una sola visita.
En el marc d'aquesta acció, també es va fer una trobada de treball amb professionals de 43 agències especializades en turisme de negocis a l'hotel National de Moscú.